  Анжелика Тихонова корреспондент Ярын улосвылкуспо «Губи-fest» фестиваль услын губилэсь пӧрамъёсъя «Песянайёслэн рецептъёсыз» ёрос вожвылъяськон ортчытӥзы. Со сярысь «Сельская правда» газетлэн материалъёсызъя фестивальлэн «ВКонтакте» мерлыко вотэсысь огиназ ивортэмын. Ужрадэ ужъюртъёслэн, муниципал кылдытэтъёслэн, ветеранъёслэн огазеяськонъёссылэн ыстэм муртъёссы пыриськизы.  Вожвылъяськон кык люкетэн ортчиз. Пыриськисьёс губилэсь трос пӧртэм пӧрамъёсынызы паймытӥзы: перепечен но кутэмнянен кутскыса, чургубиен, гайгубиен (шампиньонэн) аспӧртэм салатъёсын но куртчонъёсын йылпумъяса. Со сяна, губилэсь окрошка но, пицца но, мильым но, кулебякаос но, печенняос но пӧразы. «Песянайлэн рецептъёсыз» губилэсь удмурт пӧрамъёсын открыткаосын бичетлы инъет луозы. Соосты «Губи-fest» улосвылкуспо фестивальын куноослы ӵектозы.  Тегъёс: Туризм Яр Удмуртия фестиваль вожвылъяськон сиён-юонъёс Удмуртиысьтуризм  